《齐桓公》
明代·王彝

召陵初服荆，首止复宁周。瓜瓞既云茂，楚氛亦奚忧。

伟哉一匡功，首盟至葵丘。胡为曾西子，兴言贻彼羞。

宣王有遗烈，江汉至今流。舍彼僣王罪，世远及胶舟。

孝子贵几谏，忠臣纳嘉猷。羽翼制君父，嗟兹乃诡谋。

图伯巳如此，震矜何足尤。春秋不获巳，世降日滔滔。

将无彼善者，桓公谁与侔。

作者简介：元明间苏州府嘉定人，先世东蜀人，字常宗，号妫蜼子。少孤贫，读书天台山中，师事王贞文，得兰溪金履祥之传。洪武初以布衣召修《元史》，荐入翰林。乞归后，常为知府魏观作文，观得罪，连坐死。曾著论力诋杨廉夫，以为文妖。有《三近斋稿》、《王常宗集》。